《见提刑巩大监三十韵》
宋代·许及之

夙借屏星映，曾怜坐客寒。扁舟违逆水，方丈渺三韩。

分隔悬穹违，心驰乏羽翰。荧煌长在望，岁月凛奔湍。

凡骨思佺诀，师资待郢墁。把文留箧笥，洗眼诵琅玕。

辙敢穷途恸，冠期结绶弹。苦无苍玉佩，绝忆紫金丹。

往绝修门入，争先要路看。飞腾宁有策，遇合自相欢。

献纳君王问，施行宇宙宽。前星开尹幕，列宿炳朝端。

贺老聊为监，严公合从官。调官因有便，典谒亦曾干。

不得瞻丰采，无由出肺肝。姓名烦摸索，踪迹自蹒跚。

未有三千牍，那能九万抟。抱关从苑候，失步向邯郸。

继忆专城去，俱兴敛惠叹。第闻盘错旧，不见剸裁难。

帝眷从更治，民风要饱观。甫传光礼乐，已著画衣冠。

浙水东西接，恩波昼夜澜。去天邻杜曲，近日即长安。

儒腐真堪厌，才优特未殚。少迟调鼎铉，即合侍金銮。

馀子甘流落，遗编守故残。若为百里宰，已判一生酸。

蜀道游虽倦，山阴兴未阑。犹能风雪里，作意驻征鞍。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。